Kważi kulħadd qed jitkellem dwar il-ħtieġa għall-unità. Iżda, bħal fil-każ tal-Kunsill Ewropew, id-dibattitu tagħna tal-lum wera kemm ma naqblux dwar is-suġġett tal-Greċja. Għalhekk għandha nerġgħu lura għall-prinċipji sempliċi komuni tagħna li akkumpanjaw lin-nies għal ħafna sekli. L-ewwel nett, f'din il-kriżi ninħtieġu nirrispettaw lil xulxin mingħajr kundizzjonijiet; It-tieni, il-moralità tfisser li tħallas lura d-djun li għandek tagħti lill-oħrajn. Mhuwiex minnu li l-kredituri huma ħżiena u immorali filwaqt li d-debitur huwa vittma innoċenti; It-tielet, huwa sempliċiment impossibbli li fuq perjodu twil ta' żmien wieħed jibqa' jonfoq ħafna iktar milli qed jiggwadanja. Dan huwa s-sors tal-kriżi fil-Greċja, mhux il-munita komuni; Ir-raba', fittex l-għajnuna fost ħbiebek u mhux fost l-għedewwa tiegħek, speċjalment meta dawn ma jkunux jistgħu jgħinuk; U, finalment, jekk tixtieq tgħin lill-ħabib tiegħek li jkun fil-bżonn, tumiljahx. Illum, neħtieġu l-unità. Mhux għax l-unità hija idea sabiħa, iżda għax hija indispensabbli sabiex jittieħdu deċiżjonijiet konkreti. Mingħajr unità dwar il-Greċja, fi żmien erbat ijiem ser insibu ruħna f'Ewropa differenti. Din hija tassew l-aħħar twissija għall-Greċja iżda għalina wkoll, l-aħħar ċans tagħna. Nixtieq ninfurmakom li l-proċedura tal-aħħar ċans għadha kemm bdiet. Il-President Dijsselbloem irċieva, waqt li aħna qed niddibattu hawnhekk, it-talba formali Griega għall-programm MES, kif qbilna lbieraħ. Nittama li dan huwa sinjal tajjeb, awgurju tajjeb għal għada. Nittama. Grazzi. Ara l-paġna tal-laqgħa